คลังสรุป"ชิมช้อปใช้"เฟส2สัปดาห์นี้เสนอครม.
"ชิมช้อปใช้" แรงใช้ทะลุ 3,000 ล้านบาท คลังสรุปเร่งสรุปเฟส 2 สัปดาห์นี้ เสนอครม.
7 ต.ค. 2562

"ชิมช้อปใช้" แรงใช้ทะลุ 3,000 ล้านบาท คลังสรุปเร่งสรุปเฟส 2 สัปดาห์นี้ เสนอครม.
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ตั้งแต่วันที่ 27 ก.ย. - 6 ต.ค. 2562 มีผู้ได้สิทธิมาตรการชิมช้อปใช้ไปใช้จ่ายซื้อสินค้า 3.2 ล้านคน เป็นยอดเงินใช้จ่ายถึง 3,000 ล้านบาท จากผู้ที่ลงทะเบียนสำเร็จแล้ว 6 ล้านคน ซึ่งยังมีคนยังไม่ใช้สิทธิ์ เนื่องจากยังมีเวลาการใช้ถึง 14 วัน
สำหรับผู้ลงทะเบียนอีก 4 ล้านคน อยู่ระหว่างขั้นตอนยืนยันตัวตนโหลดแอปเป๋าตัง ซึ่งคาดว่าจะมีผู้ได้สิทธิ์เต็ม 10 ล้านคน และใช้วงเงินในกระเป๋าที่ 1 ครบทั้ง 1 หมื่นล้านบาท
อย่างไรก็ตาม ยังมีผู้จองสิทธิ์และไม่ผ่านอยู่ต่อเนื่อง ซึ่งกระทรวงการคลังก็จะให้มีการลงทะเบียนจองสิทธิ์ทุกวันจนถึงวันที่ 15 พ.ย. 2562 หรือ ว่าเต็ม 10 ล้านคน โดยในวันที่ 8 ต.ค. 2562 ประมาณ 3 หมื่นคน
นายลวรณ กล่าวว่า ในวันที่ 8 ต.ค. 2562 จะเสนอมาตรการชิมช้อปใช้เฟส 2 ให้ นายอุตตม สาวนายน รมว.คลัง เห็นชอบ เพื่อสรุปและเสนอให้ คณะรัฐมนตรี (ครม.) เห็นชอบ โดยจะมีการเปิดให้ลงทะเบียนเพิ่มจาก 10 ล้านคนเดิม ซึ่งจะเน้นให้มีการใช้เงินในกระเป๋า 2 คือนำเงินของตัวเองโอนเข้ากระเป๋า 2 เพื่อซื้อสินค้าไม่เกิน 3 หมื่นบาท และได้เงินจากคืนจากรัฐบาลไม่เกิน 4,500 บาท ส่วนจะให้กระเป๋าแรกด้วยหรือไม่ขึ้นอยู่กับฝ่ายนโยบายเห็นตัดสินใจ